Rohde wil appèlhof direk naderJason Rohde (Foto: ANA) Jason Rohde, die sakeman wat 20 jaar direkte tronkstraf opgelê is vir die moord op sy vrou, sal hom direk na die appèlhof wend in ŉ poging om sy skuldigbevinding en vonnis omgeswaai te kry. EWN berig Rohde se aansoek om verlof tot appèl is Dinsdag in die Wes-Kaapse hooggeregshof van die hand gewys. Regter Gayaat Salie-Hlophe het bevind ŉ appèlsaak het geen redelike vooruitsig op sukses nie en ŉ ander hof sal net tot dieselfde bevinding kom. Rohde se regspan meen egter daar was fundamentele foute in die staatspatoloog se bevindings en die manier waarop die nadoodse ondersoek op Susan Rohde uitgevoer is. Die verdediging het gesê hulle sal direk by die appèlhof om verlof tot appèl aansoek doen. Rohde is in November verlede jaar skuldig bevind dat hy Susan op 24 Julie 2016 in ŉ hotelkamer by die Spier-wynlandgoed buite Stellenbosch vermoor en haar liggaam in die badkamer toegesluit het. Die hof het bevind Rohde het ná die moord met die misdaadtoneel gepeuter in ŉ poging om die voorval soos selfmoord te laat lyk. Die hof het gehoor dat Rohde in ŉ buite-egtelike verhouding was ten tyde van Susan se dood. Selfs nadat Rohde vir die misdade gevonnis is, hou hy steeds vol dat hy onskuldig is en dat Susan selfmoord gepleeg het. Salie-Hlophe het egter in haar uitspraak beslis dié weergawe van gebeure kan nie moontlik waar wees nie. Lees alle vorige berigte oor Jason Rohde op Maroela Media.